Broj: 711-I-969-M-220/22-02-17

Zagreb, 29. travnja 2022.g

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Nikole Grmoje,** **zastupnika u Hrvatskom saboru,** za davanjem mišljenja Povjerenstva, na 169. sjednici održanoj dana 29. travnja 2022.g. daje sljedeće

**MIŠLJENJE**

**Obveznik Nikola Grmoja, zastupnik u Hrvatskom saboru, smije povodom obnašanja navedene dužnosti povodom koje je imenovan predsjednikom Nacionalnog vijeća za praćenje provedbe Strategije suzbijanja korupcije, na trošak International Law Enforcement Academy boraviti u Budimpešti, Republika Mađarska od 16. lipnja do. 1. srpnja 2022., radi sudjelovanja na Simpoziju o antikorupciji i odnosima s javnošću** **po pozivu uručenom putem Veleposlanstva Sjedinjenih Američkih Država, obzirom da pokrivanje troškova putovanja, smještaja i prehrane od strane navedenog subjekta nije dar u smislu članka 15. ZSSI/21-a i ne predstavlja postupanje suprotno ZSSI/21-u.**

 Obrazloženje

Zahtjev za davanjem mišljenja Povjerenstva podnio je obveznik Nikola Grmoja, zastupnik u Hrvatskom saboru. U Povjerenstvu zahtjev je zaprimljen 21. travnja 2022. pod poslovnim brojem 711-U-4314-M-220/22-01-1, povodom kojeg se vodi predmet broj M-220/22.

Člankom 3. stavkom 1. podstavkom 3. propisano je da su zastupnici u Hrvatskom saboru obveznici ZSSI-a, stoga je Nikola Grmoja povodom obnašanja dužnosti zastupnika u Hrvatskom saboru dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je dana 23. ožujka 2022. primio poziv International Law Enforcement Academy (u daljnjem tekstu: ILEA) iz Roswella, New Mexico, Sjedinjene Američke Države, za sudjelovanjem na Simpoziju o antikorupciji i odnosima s javnošću (engl Anticorruption and Media Relations - Executive Policy and Development Symposium), koji će se održati od 16. lipnja do. 1. srpnja 2022. u Budimpešti. Nadalje iznosi da se u navedenom pozivu koji je primio putem predstavnika Veleposlanstva Sjedinjenih Američkih Država u Hrvatskoj navodi da će troškove putovanja, smještaja, prehrane i sl. snositi ILEA.

Obveznik traži mišljenje Povjerenstva predstavlja li prihvaćanje navedenog poziva ponašanje koje je protivno Zakonu, odnosno koje bi predstavljalo povredu Zakona.

Uz zahtjev za mišljenje priložen je predmetni poziv za Simpoziju kojem se u bitnome navodi da će trajati 12 dana u Budimpešti te da će biti vođen od stručnjaka Saveznog ureda za istrage (FBI) i Trening centra za provedbu saveznog zakona. U pozivu se obrazlaže da će se Simpozij baviti metodologijom analize i istrage koruptivnih djela te da će se sudionicima omogućiti razmjena iskustava kao i razvoj vlastitih strategija i partnerstava u međunarodnoj borbi protiv korupcije. Također se u pozivu navodi da će se isti baviti tematikom kriznog komuniciranjem s medijima.

Obveznik Nikola Grmoja je ujedno predsjednik Nacionalnog vijeća za praćenje provedbe Strategije suzbijanja korupcije, koje je radno tijelo Hrvatskog sabora u koje je obveznik izabran iz reda zastupnika.

Člankom 15. stavkom 1. ZSSI/21-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Povjerenstvo utvrđuje da se podmirivanje troškova puta, boravka i/ili smještaja po pozivu ILEA za i tijekom boravka na Simpoziju o antikorupciji i odnosima s javnošću u Budimpešti, Republika Mađarska, od 16. lipnja do. 1. srpnja 2022., po pozivu upućenog obvezniku Nikoli Grmoji, zastupniku u Hrvatskom saboru, koji je povodom obnašanja iste dužnosti izabran za predsjednika Nacionalnog vijeća za praćenje provedbe Strategije suzbijanja korupcije, ne smatraju darom u smislu odredbi ZSSI/21-a, niti bi prihvaćanjem navedenog poziva obveznik kršio koju od odredbi ZSSI/21-a.

Ovo iz razloga što se obveznik poziva da se kroz sudjelovanje na predmetnom Simpoziju educira u području borbe protiv korupcije te krizne komunikacije. Navedeni posjet stoga je dio djelokruga rada obveznika te je povezan s obnašanjem njegove javne dužnosti.

Druge bitne okolnosti koje je Povjerenstvo uzelo u obzir prilikom davanja ovog mišljenja bile su da da se radi o međunarodnom forumu na kojem će obveznik u okviru Simpozija biti u prilici stjecati spoznaje i razmjenjivati iskustva s predstavnicima drugih zemalja iz navedenih područja koji su također pozvani na istome sudjelovati, a ne o privatnom subjektu u odnosu na kojeg bi obveznik mogao biti doveden u odnos zavisnosti.

Povjerenstvo ukazuje obvezniku da je tijekom boravka na navedenom Simpoziju sa stvarima, pravima i uslugama, koje bi mu eventualno bile ponuđene, a koje bi predstavljale dar u smislu članka 15. ZSSI/21-a, dužan postupiti sukladno odredbama navedenog Zakona.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Nikola Grmoja, elektronička dostava
2. Objava na internetskoj stranici Povjerenstva
3. Pismohrana